Nordjyllands Politi var fredag på jagt efter røveren, der for godt en uge siden begik røveri mod Fakta-butikken i Skørpingcentret i Skørping. Efter politiet frigav overvågningsmateriale fra røveriet, der fandt sted torsdag den 16. marts klokken 20:27, er manden nu fundet og anholdt. Det er en 23-årig mand som sigtes for røveriet, men han nægter sig skyldig. Manden vil ikke blive fremstillet i grundlovsforhør. Under røveriet truede gerningsmanden Fakta-medarbejderen med kniv, og forsøgte at få ham til at åbne kassen. Det kunne ikke lade sig gøre, da Fakta har”sikker betaling” og det derfor ikke er muligt at åbne kassen. Gerningsmanden fik udleveret en pakke cigaretter som det eneste. Han løb derefter mod Skørping Banegård. - Uden at kunne begrunde det nærmere, kan vi godt have en mistanke om, at han kan være fra Aarhus-området, siger Preben Møller, der er politikommissær hos Nordjyllands Politi i Hobro. Røveren beskrives som en dansk mand mellem 18 og 25 år, cirka 185 centimeter høj og almindelig af bygning. Overvågningsbilleder fra butikken viser, at manden tidligere samme dag ved 15-tiden var i butikken og gik forbi kassen.

Opsummering:
Tidligere på måneden forsøgte en mand at true sig til penge i Fakta i Skørping. Nordjyllands Politi har nu anholdt manden fra overvågningskameraet.